b'\n_START_ARTICLE_\nKvede\n_START_SECTION_\nTreet og frukten\n_START_PARAGRAPH_\nKvede har en kort stamme og en tettgrenet, bred krone. Barken er f\xc3\xb8rst gr\xc3\xa5gr\xc3\xb8nn av den tette, hvite h\xc3\xa5rkledningen. Senere blir den m\xc3\xb8rkebrun og nesten glatt, og gamle grener kan f\xc3\xa5 en gr\xc3\xa5, furet bark. De brune knoppene sitter spredt, og er spisst eggeformede. Bladene er eggeformede med glatt rand, og er eiendommelige da de blir st\xc3\xb8rre og st\xc3\xb8rre ut fra skuddet. Oversiden er gress-gr\xc3\xb8nn og l\xc3\xa6raktig, mens undersiden er helt gr\xc3\xa5hvit p\xc3\xa5 grunn av h\xc3\xa5rbekledningen. Blomstringen skjer i mai, og de enkelte blomstene er meget store, lyser\xc3\xb8de og sk\xc3\xa5lformede. Frukten er enten eple- eller p\xc3\xa6reformede, gule og dekket av et tykt lag gr\xc3\xa5lige filth\xc3\xa5r. Frukten modner godt og kjernene spirer villig n\xc3\xa5r de er tatt ut av fruktkj\xc3\xb8ttet.\n_START_SECTION_\nRoten\n_START_PARAGRAPH_\nRotnettet er hjerteformet med f\xc3\xa5, kraftige hovedr\xc3\xb8tter og masse tynne sider\xc3\xb8tter. Planten setter rotskudd hvis toppen blir \xc3\xb8delagt. Frukten lukter godt, men er meget sur. Vegetativt formerte planter er brukt som dvergstamme for p\xc3\xa6resorter.\n_START_SECTION_\nSt\xc3\xb8rrelse\n_START_PARAGRAPH_\n4 x 4 m (20 x 20 cm/\xc3\xa5r)\n_START_SECTION_\nUtbredelse\n_START_PARAGRAPH_\nKvede er varmeelskende og frostf\xc3\xb8lsom. Den h\xc3\xb8rer hjemme p\xc3\xa5 kalkbunn i fjellandskaper fra Kaukasus over Iran til Sentral-Asia og Jemen. I de sydvendte, t\xc3\xb8rre Talysjfjellene i Aserbajdsjan vokser den blant annet sammen med hassel, Carpinus caucasica (dominerende), orientb\xc3\xb8k, hvit morb\xc3\xa6r, v\xc3\xa5rkornell, Prunus divaricata, sort morb\xc3\xa6r og forskjellige arter av p\xc3\xa6re, hagtorn og eple.\n_START_SECTION_\nAnvendelse\n_START_PARAGRAPH_\nFrukten er anvendelig til marmelade, konfekt (\xc2\xabflesk\xc2\xbb), kvedebr\xc3\xb8d og te. Ordet marmelade stammer for\xc3\xb8vrig fra den portugisiske betegnelsen for kvede, marmeleiro. Frukten benyttes ogs\xc3\xa5 for fremstilling av sprit (Dunja Rakia)._NEWLINE_Frukten kvede inneholder cirka 15 milligram vitamin C, 201 milligram kalium, 83\xc2\xa0% vann og 285 kilojoule tilf\xc3\xb8rt energi per 100 gram spiselig vare.'